 Na WYCLIFFE NYABERI WAZIRI wa Usalama wa Ndani, Dkt Fred Matiang’i, amesema serikali itasaidia Tume Huru ya Uchaguzi na Mipaka (IEBC), kufanya uchaguzi mkuu wa haki na amani. Dkt Matiang’i amedokeza ni jukumu la serikali, kuhakikisha tume hiyo inasaidiwa kwa njia zozote zile, ili iwaandalie Wakenya uchaguzi huru wa kuwachagua viongozi wawapendao mwezi Agosti. Akizungumza Ijumaa baada ya kufanya mkutano wa masuala ya usalama uliowahusisha machifu na viongozi wengine wa utawala katika Kaunti ya Nyamira, waziri huyo aliwaomba Wakenya wajitokeze na kujiandikisha kwa wingi kama wapiga kura. IEBC inafungua tena kipindi cha kuwasajili wapigakura kwa awamu ya pili kuanzia Jumatatu na waziri huyo amewaomba Wakenya watumie fursa hiyo kujiandikisha. Alisikitishwa na wananchi ambao bado hawajachukua vitambulisho vyao, huku akiwaamuru machifu wahakikishe wamevipokea. “Eneo la Nyanza kwa mfano lina vitambulisho 54,000 ambavyo bado havijachukuliwa. Mbali na kufanya mkutano wa kuangazia usalama wa watu wetu, tumewaeleza machifu wahakikishe vitambulisho hivyo vinawafikia wenyewe. Tunataka Wakenya wengi washiriki uchaguzi mkuu na hilo litafanyika iwapo watajiandikisha,” waziri akasema. Kuhusu maeneo yanayozidi kushuhudia ukosefu wa usalama kama vile Lamu, Dkt Matiang’i alisema serikali tayari imeongeza walinda usalama sehemu hizo kutuliza hali. Maeneo mengine ya mipaka kunakoshuhudiwa vita vya kikabila pia yataimarishiwa usalama kulingana na Dkt Matiang’i. Aliwaomba wanasiasa wanaotafuta viti mbali mbali kuhakikisha hawawagawanyi Wakenya kwa misingi ya kikabila au koo wanapoomba kura zao. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  